Notum volumus fieri, tam futuris quam præsentibus, quod ego Hubertus, Lingonensis ecclesiæ decanus, omnesque archidiaconi, Goscelinus scilicet, atque Fulco, Pontius atque Garnerius et Ulricus Sanctorum-Geminorum præpositus, qui vicem Tornodorensis archidiaconi gerebat, atque conventus totius capituli, dilecto fratri, Amico nomine, decano ecclesiæ Sancti-Petri sitæ in suburbio Autissiodorensi, suisque fratribus ibidem regulariter viventibus, ecclesiam de Curte villa, in honore sancti Petri fundatam, diu desertam et incultam, cum omnibus ad eam pertinentibus, salvo videlicet episcopali jure Lingonensi, per manum domni Gauterii Cabilonensis episcopi, qui vice domini Godefridi, Lingonensis episcopi, peregrinantis, sanctam synodum celebrabat, in perpetuum concessimus. Acta sunt hæc in civitate Lingonensi, anno ab Incarnatione Domini millesimo centesimo quadragesimo nono. Notum volumus fieri tam præsentibus quam futuris, quod ego Godefridus, Lingonensis ecclesiæ episcopus, ecclesiæ Beati-Petri Autissiodorensis, et Amico, ejusdem ecclesiæ decano, ejusque successoribus, ecclesiam Curtæ villæ donavi et concessi, salvo jure et consuetudinibus Lingonensis ecclesiæ. Hujus autem rei testes sunt: Theo, decanus Tornodorensis; Milo, decanus de Lesiniis; Hamco, canonicus de Chablea; Petrus de Bania; Robertus de Rufi; Benedictus de Vinna.